Virallinen lehti nro C 174 , 08/06/1998 s. 0056



KIRJALLINEN KYSYMYS E-3422/97 komissiolle esittäjä(t): Mihail Papayannakis (GUE/NGL) (31. lokakuuta 1997) Aihe: Yhteisön varoista rahoitusta saavat tienrakennushankkeet Lesvos-saarella Lesvoksella on muutama kuukausi sitten aloitettu Dipios-Papados-Plomari -tien (Skaminiasta Tartin, Tsafin, Ligounarin suuntaan) asfaltointityöt, joiden kustannusarvio on 547 610 190 drakmaa ja rahoitus järjestetty kollektiivisella hankepäätöksellä SAE 071/2 (Ympäristö-, kaavoitus- ja julkisten töiden ministeriö). Kuitenkin Skopeloksesta Tartiin johtavan tien asfaltointi, siten kuin se on suunniteltu ja sitä ollaan toteuttamassa tulee vaikuttamaan kielteisesti tuottavuuteen, mitä tulee Tartin ja sitä ympäröivän alueen matkailulliseen hyödyntämiseen, sillä herkälle ja pienelle alueelle, jollainen Tartin alue on, suuntautuvien matkailijavirtojen moninkertaistumisen seurauksia ei ole otettu huomioon. Kun otetaan huomioon, että monet eri rannikkoalueiden hankkeet, jotka ovat saaneet yhteisön toimintasuunnitelmien puitteissa tukea, ovat edellyttäneet luonnonympäristön laadun säilyttämiseen ja suojeluun myötävaikuttavia toimenpiteitä, ¨kehitys¨ Tartissa johtaa huomattaviin muutoksiin, jotka eriävät selvästi kaikista ympäristönsuojelua Euroopan unionissa koskevista suuntaviivoista,hanke saa yhteisön rahoitusta, komissiolta kysytään: 1. onko suoritettu ympäristövaikutuksia koskeva tutkimus direktiivin 85/337/ETY ((EYVL L 175, 5.7.1985, s. 40.)) mukaisesti ja mitkä olivat hankkeen ympäristövaikutukset, 2. aikooko se pyytää toimivaltaisilta kreikkalaisilta viranomaisilta tietoja ja selityksiä siitä, miten Tartin ¨kehittäminen¨ sopii yhteen komission rannikkoalueiden yhtenäistä suunnittelua koskevan tiedonannon kanssa, ja 3. voiko se, koska se rahoittaakin hanketta, vakuuttaa, että se tulee puuttumaan asiasta vastaavien viranomaisten toimiin, jotta saadaan aikaan yhtenäinen aluesuunnitteluratkaisu, johon liittyy tämän erityisen herkän alueen laadullisen kehityksen turvaavia toimenpiteitä. Komission jäsenen Monika Wulf-Mathiesin komission puolesta antama vastaus (5. tammikuuta 1998) Komission saamien tietojen mukaan kyseinen hanke koskee pääasiassa Lesboksen saarella sijaitsevan 9,8 kilometrin pituisen alueellisen sivutien parannustöitä. Hanketta yhteisrahoitetaan Kreikkaa koskevaan yhteisön tukikehykseen vuosiksi 1994-1999 sisältyvän Aigeianmeren pohjoisosan toimenpideohjelman kautta. Kreikan saarten asukkaat arvostavat yleensä erittäin paljon tämänkaltaisia toimenpiteitä (paikallistieverkon teiden parannus- ja asfaltointityöt), sillä kyseiset toimenpiteet parantavat heidän elämänlaatuaan ja edistävät alueen taloudellista toimintaa. Hankkeen ympäristövaikutuksia on arvioitu direktiivin 85/337/ETY saattamisesta osaksi kansallista lainsäädäntöä annetun Kreikan lainsäädännön mukaisesti. Myös tätä ensimmäistä arviointia on yhteisrahoitettu edellä mainitun ohjelman kautta (viiden miljoonan Kreikan drakman eli noin 17 000 ecun määrärahoilla). Direktiivin 85/337/ETY ja siihen liittyvän Kreikan lainsäädännön mukaan hankkeen vaikutusten tutkiminen ympäristövaikutusten arviointimenettelyn mukaisesti ja sellaisten toimenpiteiden ehdottaminen, joiden tarkoituksena on huomattavien kielteisten ympäristövaikutusten välttäminen, vähentäminen tai korvaaminen, kuuluu kansallisten viranomaisten toimivaltaan. Kyseisenkaltaisia toimenpiteitä säännellään yleensä hankkeen toteuttamisluvan myöntämisestä ja myös sen arvioinnista vastaavan Kreikan ympäristöasioista ja yleisistä töistä vastaavan ministeriön vastuualuetta koskevilla päätöksillä. Komissio, joka vahvisti vuonna 1994 yhdessä Kreikan viranomaisten kanssa edellä mainitun toimenpideohjelman tavoitteet ja toimintalinjat, ei aio tutkia järjestelmällisesti kaikkien kyseiseen toimenpideohjelmaan sisältyvien hankkeiden ympäristövaikutuksia, varsinkaan silloin, kun yhteisön lainsäädännön mukainen arviointi on jo toteutettu. Arvioinnissa on yleensä otettava huomioon ympäristön kaikki osa-alueet mukaan lukien rannikkoalueiden ympäristökysymykset.